DA Den Europæiske Unions Tidende CE 84/244

(2004/C 84 E/0289)

SKRIFTLIG FORESPØRGSEL E-3525/03

af Giacomo Santini (PPE-DE) til Kommissionen

(28. november 2003)

Om: Størrelsen på æbler

Forvaltningskomitéen for Forarbejdede Frugter og Grøntsager har givet tilladelse til, at æbler med en diameter på 5 centimeter kan afsættes på det europæiske marked fra den 1. maj 2004, og mange virksomheder inden for frugt- og gartnerisektoren har allerede udtrykt bekymring over de skadelige konsekvenser, dette måtte få for kvalitetsproduktionen.

Kan Kommissionen — på baggrund af at dette forslag endnu ikke er trådt i kraft, da det endnu ikke er vedtaget af Kommissionen — oplyse følgende:

1. Er Kommissionen enig i, at denne beslutning strider imod de kvalitetspolitikker, Kommissionen og EU hidtil har støttet f.eks. gennem reformen af den fælles landbrugspolitik og den fælles ordning for frugt-og gartnerisektoren?

2. Hvordan agter Kommissionen at reagere på det forslag, der er stillet af Forvaltningskomitéen for Forarbejdede Frugter og Grøntsager?

3. Mener Kommissionen ikke, at det er mere hensigtsmæssigt at højne kvaliteten blandt producenterne af små æbler frem for tvinge kvalitetsproduktionen et skridt tilbage, og frygter Kommissionen i øvrigt ikke en negativ reaktion fra de europæiske forbrugerne i denne forbindelse?

Svar afgivet på Kommissionens vegne af Franz Fischler

(12. januar 2004)

Det forslag til forordning, som det ærede medlem henviser til, har Kommissionen allerede forelagt for Forvaltningskomitéen for Friske Frugter og Grøntsager, der for nylig har behandlet det.

Kommissionen foreslår i dette forslag en harmonisering af den i Fællesskabet gældende mindstestørrelse for æbler, så den kommer til at svare til den mindstestørrelse, der er fastsat i de internationale normer for denne frugt. Den i Fællesskabet gældende mindstestørrelse vil dermed blive nedsat med 5 millimeter fra den 1. august 2005. For sorterne med små frugter (20 % af EF-produktionen) vil mindstestørrelsen som anført af det ærede medlem ganske rigtigt blive nedsat til 50 mm, men kun i klasse II (den ringeste kvalitetsklasse). Mindstestørrelsen for disse sorter vil fortsat være på det hidtidige niveau for de kvalitetsklasser, der udgør hovedparten af markedet. For de øvrige sorter (80 % af markedet) vil mindstestørrelsen blive på 60 mm i klasse I og II.

Dette forslag skal imidlertid ses i sammenhæng med, at der samtidig indføres nye modenhedskriterier i handelsnormerne for æbler.

Æblernes kvalitet afhænger af mange faktorer. Historisk set er der benyttet to slags kriterier: frugtens rødfarvning (for de sorter der ved modning bliver i det mindste delvist røde) og størrelse. Men andre kriterier synes mere hensigtsmæssige for at opnå den bedste vurdering af æblernes kvalitet, f.eks. sukkerindhold, fasthed eller syrlighed. Disse sidste tre kriterier er meget bedre til at beskrive frugtens smag end farve- eller størrelseskriterierne, som beskriver frugtens udseende og ikke dens smag (selv om der er en vis sammenhæng mellem de to typer af kriterier).

Kommissionen foreslår derfor, at disse nye kriterier vedtages, så de bliver hovedkriterier i stedet for mindstestørrelsen. Det vil gøre det muligt at sikre, at kvaliteten af de markedsførte æbler øges, herunder også for de store æbler, og at små æbler af acceptabel kvalitet (som der findes et stigende marked for) ikke udelukkes fra markedet, og at EF-lovgivningen, for så vidt angår æblestørrelsen, bringes på linje med Fællesskabets internationale forpligtelser, navnlig Verdenshandelsorganisationens aftale om tekniske handelshindringer.

Kommissionen mener derfor, at dette forslag alt i alt vil forbedre smagskvaliteten af de markedsførte æbler i overensstemmelse med EU's kvalitetspolitik. Kommissionen finder i øvrigt, at der ikke på nogen måde er tale om et tilbageskridt for producenter af kvalitetsvarer, idet dette forslag tværtimod er udtryk for, at deres indsats i højere grad bliver påskønnet gennem indførelsen af egentlige kvalitetsindikatorer, som bliver gældende for alle æbleproducenter. Derfor forventer Kommissionen tværtimod en positiv reaktion fra forbrugerne.